NARIADENIE RADY (ES) č. 75/2008
z 28. januára 2008,
ktorým sa mení a dopĺňa nariadenie (ES) č. 1207/2001 o postupoch na uľahčenie vydávania alebo vystavovania dôkazov o pôvode v Spoločenstve a na vydávanie povolení pre niektorých schválených vývozcov podľa ustanovení upravujúcich preferenčný obchod medzi Európskym spoločenstvom a niektorými krajinami
(Text s významom pre EHP)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133,
so zreteľom na návrh Komisie,
keďže:
(1)
Nariadenie (ES) č. 1207/2001 (1) obsahuje ustanovenia na podporu správneho postupu vydávania alebo vystavovania dôkazov o pôvode v súvislosti s vývozom výrobkov zo Spoločenstva v rámci jeho preferenčných obchodných vzťahov s niektorými tretími krajinami.
(2)
Prílohy III a IV k nariadeniu (ES) č. 1207/2001 by sa mali zmeniť a doplniť tak, aby sa zabezpečilo správne uvádzanie pôvodu materiálov používaných pri výrobe výrobkov s pôvodom v Spoločenstve.
(3)
Nariadenie (ES) č. 1207/2001 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Nariadenie (ES) č. 1207/2001 sa týmto mení a dopĺňa takto:
1.
príloha III sa nahrádza znením uvedeným v prílohe I k tomuto nariadeniu;
2.
príloha IV sa nahrádza znením uvedeným v prílohe II k tomuto nariadeniu.
Článok 2
Vyhlásenia dodávateľa na výrobky, ktoré nemajú status preferenčného pôvodu, ktoré boli vystavené pred dátumom nadobudnutia účinnosti tohto nariadenia, ostávajú v platnosti.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. januára 2008